《冬日同仲巽及府寮游万寿寺》
宋代·郑獬

峻阜如蟠虹，蓄泄气象灵。
绀宇隐红树，缭若画在屏。
联骑转城角，沙步俯回汀。
野寺对寒水，白壁敞云扃。
嶛深松桂黑，地古莓苔青。
朱橘拥繁梢，悬缀黄金铃。
横梯出虚阁，古像铜青荧。
眺听揖秋境，豁露无藏形。
清气换俗骨，萧爽毛发醒。
汲泉煮露芽，却坐竹间亭。
高谈落四座，金石朗众听。
脱落见逸调，骤如马在坰。
眇然遗组绂，太山一浮萍。
落景不我顾，檐角出寒星。
燕客未渠央，归鞍安得停。
岁宴幸丰乐，楚人饱且宁。
蟋蟀刺褊陋，及时洒子庭。
传闻落帽山，风凉久凋零。
已酿白玉泉，连车载百瓶。
行期一佳赏，相与快烦冥。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。